CELEX: 32020R1020
Language: hr
Date: 2020-07-13 00:00:00
Title: Provedbena uredba Komisije (EU) 2020/1020 оd 13. srpnja 2020. o izmjeni Provedbene uredbe (EU) br. 801/2014

14.7.2020   
               
               
                  HR
               
               
                  Službeni list Europske unije
               
               
                  L 225/15
               
            
         PROVEDBENA UREDBA KOMISIJE (EU) 2020/1020
         оd 13. srpnja 2020.
         o izmjeni Provedbene uredbe (EU) br. 801/2014
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 516/2014 Europskog parlamenta i Vijeća od 16. travnja 2014. o uspostavi Fonda za azil, migracije i integraciju (1), a posebno njezin članak 17. stavak 8.,
         nakon savjetovanja s Odborom za Fond za azil, migracije i integraciju te unutarnju sigurnost,
         budući da:
         
                     (1)
                  
                  
                     U članku 2. stavku 1. Provedbene uredbe Komisije (EU) br. 801/2014 (2) predviđeno je da za ispunjenje uvjeta za plaćanje dodatnog iznosa dotične osobe moraju biti stvarno ponovno naseljene od početka predmetnog razdoblja te do šest mjeseci po završetku tog razdoblja.
                  
               
                     (2)
                  
                  
                     Međutim, pandemija bolesti COVID-19 utjecala je na napore Unije u pogledu preseljenja koje su poduzele države članice kao ništa dosad. Zbog krize države članice morale su obustaviti operacije preseljenja i nametnuti ograničenja za ulazak na svoje državno područje.
                  
               
                     (3)
                  
                  
                     Osim toga, Agencija Ujedinjenih naroda za izbjeglice (UNHCR) i Međunarodna organizacija za migracije (IOM), ključni partneri država članica kad je riječ o preseljenju, privremeno su zbog pandemije bolesti COVID-19 obustavile svoje operacije. Zbog zabrana putovanja koje su uvele mnoge prve zemlje azila, misije za odabir kandidata za preseljenje nisu bile moguće za države članice u trenutačnim okolnostima.
                  
               
                     (4)
                  
                  
                     Pandemija bolesti COVID-19 uvelike utječe na ispunjavanje obveza preseljenja, ali i na apsorpcijski kapacitet u okviru Fonda za azil, migracije i integraciju.
                  
               
                     (5)
                  
                  
                     Kako bi države članice mogle predano raditi na aktivnostima preseljenja, odgovarajuća financijska potpora mora se koristiti fleksibilno i učinkovito.
                  
               
                     (6)
                  
                  
                     U tu svrhu primjereno je za razdoblje preseljenja koje obuhvaća 2018., 2019. i 2020. godinu rok za provedbu produljiti s 30. lipnja 2021. na 31. prosinca 2021.
                  
               
                     (7)
                  
                  
                     Irsku obvezuje Uredba (EU) br. 516/2014 te je stoga obvezuje i ova Uredba.
                  
               
                     (8)
                  
                  
                     Ujedinjenu Kraljevinu obvezuje Uredba (EU) br. 516/2014 te je stoga obvezuje i ova Uredba. U skladu s člankom 138. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3), primjenjivo pravo Unije, uključujući pravila o financijskim korekcijama i poravnanju računa, nastavlja se primjenjivati na Ujedinjenu Kraljevinu nakon 31. prosinca 2020. do zatvaranja tih programa i aktivnosti Unije.
                  
               
                     (9)
                  
                  
                     Dansku ne obvezuje Uredba (EU) br. 516/2014 ni ova Uredba.
                  
               
                     (10)
                  
                  
                     S obzirom na hitnu situaciju uzrokovanu pandemijom bolesti COVID-19, primjereno je da ova Uredba stupi na snagu sljedećeg dana od dana objave u Službenom listu Europske Unije.
                  
               
                     (11)
                  
                  
                     Provedbenu uredbu (EU) br. 801/2014 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U članku 2. Provedbene uredbe (EU) br. 801/2014 stavak 1. zamjenjuje se sljedećim:
            
               
                  „1.   Kako bi se ispunili uvjeti za plaćanje dodatnog iznosa, dotične osobe moraju biti stvarno ponovno naseljene od početka predmetnog razdoblja te do šest mjeseci po završetku tog razdoblja. Međutim, za razdoblje ponovnog naseljavanja iz članka 1. stavka 1. točke (c) dotične osobe moraju biti stvarno ponovno naseljene od početka tog razdoblja te do dvanaest mjeseci nakon završetka tog razdoblja.
                  Države članice čuvaju informacije potrebne za pravilnu identifikaciju ponovno naseljenih osoba i datuma njihova ponovnog naseljavanja.
                  Za osobe obuhvaćene bilo kojom od prioritetnih kategorija i skupina osoba navedenih u članku 17. stavku 2. Uredbe (EU) br. 516/2014, države članice također trebaju čuvati dokaz da one pripadaju odgovarajućim prioritetnim kategorijama ili skupinama osoba.”
               
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            
         
         
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 13. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 150, 20.5.2014., str. 168.
         
         
            (2)  Provedbena uredba Komisije (EU) br. 801/2014 оd 24. srpnja 2014. kojom se utvrđuju vremenski raspored i drugi uvjeti provedbe povezani s mehanizmom raspodjele sredstava za program Unije za ponovno naseljavanje u okviru Fonda za azil, migracije i integraciju (SL L 219, 25.7.2014., str. 19.).
         
            (3)  SL C 384I, 12.11.2019., str. 1.